Χάρης Παυλίδης

Ο Χάρης Παυλίδης (Θεσσαλονίκη, 25 Ιανουαρίου 1971) είναι Έλληνας πρώην επαγγελματίας υδατοσφαιριστής (πολίστας) και σήμερα προπονητής υδατοσφαίρισης, ο οποίος έχει εγχώρια και διεθνή προπονητική καριέρα και διατελεί ομοσπονδιακός προπονητής της εθνικής ομάδας πόλο γυναικών από τον Νοέμβριο 2024. 

 Βιογραφικά στοιχεία 
Ο Παυλίδης ξεκίνησε στον Άρη Θεσσαλονίκης το 1978, από το κολυμβητικό τμήμα, κι έπειτα μεταπηδώντας σε αυτό της υδατοσφαίρισης ξεκίνησε την αγωνιστική καριέρα του.Το 1991 αποκτήθηκε από τον Ολυμπιακό. Από το 1991 έως το 2000 έγινε ένας από τους παίκτες του Ολυμπιακού που συντέλεσε στην άνοδο και την παραμονή των «ερυθρόλευκων» στην κορυφή, κατακτώντας το νταμπλ την πρώτη χρονιά του. Με τον Ολυμπιακό έπαιξε και σε 2 τελικούς Ευρώπης. Στο τότε Κύπελλο Κυπελλούχων. Έμεινε στον Ολυμπιακό τα δύο χρόνια του Nikola Stamenić, από το 1998 έως το 2000 και συγκέντρωσε στοιχεία που τον βοήθησαν στην προπονητική φιλοσοφία του. 

Ξεκίνησε την καριέρα του ως προπονητής της ομάδας πόλο Ανδρών του Εθνικού και συνέχισε στη γυναικεία ομάδα πόλο του ΑΝΟΓ, όπου έφτασε μέχρι το Final-4 της Ευρωλίγκας τη σεζόν 2006-07 στη Φλωρεντία (3η θέση). Το 2007 επέστρεψε στον Ολυμπιακό αναλαμβάνοντας την ομάδα πόλο Γυναικών, παίρνοντας μαζί του αρκετές παίκτριες από τον ΑΝΟΓ. Αποχώρησε απο τον Ολυμπιακό τον Ιανουάριο του 2022 για να αναλάβει την Εθνική ομάδα πόλο γυναικών της Κίνας.  Ως προπονητής της γυναικείας ομάδας πόλο του Ολυμπιακού κατέκτησε 10 πρωταθλήματα (από τα οποία τα 8 ήταν συνεχόμεντα), 3 Κύπελλα Ελλάδας, 1 Σούπερ Καπ Ελλάδας, 2 LEN Euroleague, 1 LEN Trophy και 2 LEN Super Cup. 

 Καριέρα στο εξωτερικό 
Ο Παυλίδης έχει ως προπονητής σημαντική διεθνή παρουσία. Μετά από την επιτυχημένη πολυετή πορεία του ως προπονητής της γυναικείας ομάδας του Ολυμπιακού Πειραιώς, ανέλαβε καθήκοντα στην εθνική ομάδα υδατοσφαίρισης γυναικών της Κίνας το 2023. 

Υπό την καθοδήγησή του, η κινεζική ομάδα κατέκτησε το χρυσό μετάλλιο στους Ασιατικούς Αγώνες του 2023 και εξασφάλισε την πρόκριση στους Ολυμπιακούς Αγώνες του Παρισιού 2024. Το 2024 ανέλαβε επίσης την τεχνική ηγεσία της ομάδας της Τιαντζίν, ενόψει της προετοιμασίας για τους Εθνικούς Αγώνες της Κίνας το 2025. 

Πριν από την ενασχόλησή του αυτή, ο Παυλίδης είχε διατελέσει προπονητής της εθνικής ομάδας γυναικών του Καναδά, οδηγώντας την στην κατάκτηση του ασημένιου μεταλλίου στο World League του 2017.

Εθνική ομάδα γυναικών  
 Στο World Cup 2025, υπό την καθοδήγησή του, η εθνική ομάδα γυναικών νίκησε τις υπερδυνάμεις του αθλήματος (Ολλανδία και Ιταλία) και έφτασε για πρώτη φορά στον τελικό απέναντι στην Ουγγαρία την οποία νίκησε με σκορ 13-9 και κατέκτησε το χρυσό μετάλλιο.

 Τον Ιούλιο 2025 οδήγησε την εθνική ομάδα στο χρυσό παγκόσμιο μετάλλιο, καθώς στον τελικό του Παγκοσμίου Πρωταθλήματος στη Σιγκαπούρη επικράτησε με 12-9 επί της Ουγγαρίας. Νωρίτερα στον ημιτελικό είχε επικρατήσει της ομάδας των ΗΠΑ με σκορ 14-10 και στον προημιτελικό αγώνα, η Ελλάδα είχε αποκλείσει την ισχυρή ομάδα της Αυστραλίας.

Παραπομπές

Κατηγορία:Έλληνες υδατοσφαιριστές
Κατηγορία:Έλληνες προπονητές υδατοσφαίρισης
Κατηγορία:Υδατοσφαιριστές ΟΣΦΠ
Κατηγορία:Προπονητές υδατοσφαίρισης Εθνικής Ελλάδας
Κατηγορία:Προπονητές υδατοσφαίρισης Εθνικής Κίνας
Κατηγορία:Προπονητές υδατοσφαίρισης Εθνικής Καναδά
Κατηγορία:Προπονητές υδατοσφαίρισης Ολυμπιακού Πειραιώς
Κατηγορία:Υδατοσφαιριστές Εθνικής Ελλάδας